2.1 ปัจจัยความเสี่ยง

ในปี 2548 แม้เศรษฐกิจของประเทศจะประสบปัญหามากมาย
แต่ภาวะเศรษฐกิจโดยรวมก็ยังมีอัตราการเติบโตได้ดีพอสมควร ประมาณร้อยละ 4.5
สำหรับธุรกิจบ้านจัดสรรอัตราการเติบโตเริ่มชะลอตัวลงบ้าง ทั้งนี้เพราะการ
แข่งขันในธุรกิจมีค่อนข้างสูง เมื่อเศรษฐกิจเติบโตความต้องการเงินลงทุนจะมากขึ้น
ทำให้อัตราดอกเบี้ยมีแนวโน้มเพิ่มสูงขึ้น และราคาน้ำมันที่เพิ่มขึ้นอย่างมากในปีนี้
มีผลให้ต้นทุนสินค้าทุกชนิดเพิ่มขึ้น สินค้ามีราคาแพงขึ้น อัตราเงินเฟ้อขยายตัวสูงขึ้นอย่างรวดเร็ว
เฉลี่ยทั้งปีประมาณร้อยละ 5

ในปี 2549 ธุรกิจบ้านจัดสรรของบริษัทฯยังมีความเสี่ยงค่อนข้างสูง ทั้งนี้ขึ้นอยู่กับปัจจัยต่างๆ
มากมายทั้งทางเศรษฐกิจ สังคม และการเมืองที่อาจเปลี่ยนแปลงได้เสมอ
รวมทั้งปัจจัยจากภายในองค์กร และปัจจัยภายนอกที่บริษัทฯไม่สามารถควบคุมได้
แต่บริษัทฯได้มีการวิเคราะห์และติดตามความเสี่ยงต่างๆ
โดยมีมาตรการติดตามดูแลความเสี่ยงและมาตรการเตือนภัยล่วงหน้าที่เหมาะสม
เพื่อระมัดระวังผลกระทบมิให้มีความรุนแรง
ซึ่งเชื่อว่าจะทำให้ธุรกิจของบริษัทฯสามารถเติบโตอย่างยั่งยืนและมั่นคงต่อไปได้

(1) ความเสี่ยงในการประกอบธุรกิจ

(ก) ความเสี่ยงเกี่ยวกับการแข่งขัน

 ธุรกิจจัดสรรบ้านและที่ดินเป็นธุรกิจที่มีการแข่งขันกันสูงมาก ในภาวะที่เศรษฐกิจดี ก็จะมีผู้ประกอบการเข้ามาในธุรกิจมากราย ปริมาณการก่อสร้างบ้านและอุปทานของบ้านจะทวีจำนวนขึ้นอย่างรวดเร็ว เมื่อปริมาณบ้านมีมากเกินกว่าความต้องการ และเศรษฐกิจเริ่มชะลอตัวลง เช่น ปัจจุบันผู้จัดสรรก็จะแข่งขันกันลดราคาลงเพื่อเร่งการขายให้ได้ตามเป้าหมาย การแข่งขันจะยิ่งรุนแรงขึ้น ทำให้กำไรขั้นต้นมีแนวโน้มลดลง

ทางแก้ไข คือ ติดตามภาวะตลาดบ้านจัดสรรและทิศทางเศรษฐกิจอย่างใกล้ชิด
ในกรณีที่มีการแข่งขันสูง และปริมาณบ้านพร้อมอยู่ในตลาดเหลือมาก บริษัทฯจะสร้างบ้านตามการจอง
ตามความต้องการของผู้ซื้อ โดยเน้นสร้างบ้านคุณภาพ ควบคุมต้นทุน
และให้ความสำคัญด้านบริการเป็นพิเศษ เพื่อเพิ่มความพึงพอใจให้แก่ลูกค้า
และจะไม่สร้างบ้านพร้อมอยู่เหลือไว้จำนวนมาก เพราะจะเป็นภาระในการใช้เงินกู้ยืมเพิ่มขึ้น
ยิ่งการขายล่าช้าจะทำให้เสียดอกเบี้ยมาก กำไรจะลดลง

(2) ความเสี่ยงทางด้านการก่อสร้าง

ความเสี่ยงเกี่ยวกับการขาดแคลนวัสดุและแรงงานในการก่อสร้าง

ระบบการก่อสร้างบ้านในปัจจุบันยังเป็นระบบที่ใช้แรงงานจำนวนมาก การขยายตัวทางเศรษฐกิจ
ก่อให้เกิดปัญหาขาดแคลนแรงงานโดยเฉพาะแรงงานฝีมือดียิ่งหายากขึ้นจึงทำให้ค่าจ้างแรงงานและค่าจ้างเหมาก่อสร้างมีราคาเพิ่มขึ้น
นอกจากต้นทุนจะเพิ่มสูงขึ้นแล้วยังมีปัญหาเรื่องการก่อสร้างล่าช้าอีกด้วย

ทางแก้ คือ เลือกวิธีก่อสร้างที่ใช้แรงงานน้อยลงใช้วัสดุกึ่งสำเร็จรูปมากขึ้น ทั้งแผ่นพื้น
เหล็กโครงหลังคา ปูนซีเมนต์ผสมเสร็จ วงกบอลูมิเนียม เพื่อทดแทนวัสดุพื้นฐาน

(3) ความเสี่ยงทางด้านการเงิน จากอัตราดอกเบี้ยเพิ่มขึ้น

ในปีที่ผ่านมาดอกเบี้ยเงินกู้ยืมโดยเฉลี่ย ยังมีอัตราค่อนข้างต่ำ แต่ช่วงครึ่งหลังของปี
อัตราดอกเบี้ยเริ่มปรับตัวเพิ่มขึ้นและมีแนวโน้มว่าในปี 2549
อัตราดอกเบี้ยจะปรับตัวสูงขึ้นอีกประมาณร้อยละ 2 อัตราดอกเบี้ยที่เพิ่มสูงขึ้น
จะมีผลให้ภาระค่าใช้จ่ายเพิ่มมากขึ้นมีผลให้กำไรของบริษัทฯลดลงและประการสำคัญอัตรา
ดอกเบี้ยที่เพิ่มสูงขึ้นมีผลต่อกำลังซื้อบ้านของประชาชน
ยิ่งดอกเบี้ยเพิ่มขึ้นมากเพียงใดกำลังซื้อบ้านก็จะลดลงมากเพียงนั้น เพราะอัตรา ดอกเบี้ยที่เพิ่มขึ้น 1
เปอร์เซ็นต์ทุกยอดเงินกู้ 1ล้านบาท ผู้ซื้อบ้านจะต้องจ่ายดอกเบี้ยเพิ่มขึ้น 500 - 600 บาท
ต่อเดือนหรือผ่อนชำระเพิ่มขึ้นจากยอดผ่อนชำระปกติประมาณร้อยละ 6

การป้องกันความเสี่ยงจากอัตราดอกเบี้ยปรับตัวเพิ่มขึ้น คือ ควรระมัดระวังเรื่องการกู้ยืม
ไม่ขยายการลงทุนมากเกินไป เพื่อลดปัญหาภาระเงินกู้และดอกเบี้ยจ่าย
ส่วนเรื่องกำลังซื้อของลูกค้าที่ลดลงจากอัตรา ดอกเบี้ยที่เพิ่มขึ้น ก็แก้ไขโดยการลดขนาดแปลงที่ดิน
และลดขนาดเนื้อที่บ้านให้เล็กลง เพื่อให้ราคาขายอยู่ในอัตราที่เหมาะสมกับกำลังซื้อของลูกค้า

(4) ความเสี่ยงจากวัสดุขึ้นราคา

มีปัจจัยหลายอย่างที่เป็นต้นเหตุให้ราคาวัสดุปรับตัวสูงขึ้น เช่น การปรับเพิ่มขึ้นของราคาน้ำมัน
จะมีผลให้ ค่าขนส่งและต้นทุนสินค้าเพิ่มขึ้น
ส่วนภาวะขาดแคลนเหล็กก็จะทำให้ราคาเหล็กที่ใช้ในการก่อสร้างเพิ่มขึ้น เมื่อต้นทุนสูงขึ้น
ถ้าบริษัทฯไม่สามารถปรับราคาขายให้สอดคล้องกับต้นทุนที่เพิ่มได้ ความเสี่ยงก็คือ กำไรจะลดลง

ทางแก้ไข คือ มีการทำสัญญาซื้อขายวัสดุล่วงหน้า
โดยคำนวณปริมาณที่จะใช้ทั้งปีและทำข้อตกลงไว้ก่อน หากเกิดปัญหาวัสดุปรับขึ้นราคา
บริษัทฯก็จะได้รับผลกระทบน้อย